  Туспуктэм: видеоысь скриншот (vk.com/Александр Бречалов) Наталия Сильвестрова Быдӟым Атыкай ожысь ветеранлы Михаил Чигвинцевлы 100 арес тырмиз. Удмуртилэн тӧроез Александр Бречалов ветеранэз вордӥськем нуналэныз ӟечкылаз. Со сярысь элькун тӧро «ВКонтакте» мерлыко вотэсысь бамаз ивортӥз. Михаил Чигвинцев фронтэ 1942-тӥ арын сюриз, соку солы 19 арес вал. Сталинград котырын ожмаськиз, наводчик, разведчик, связист вал. Европаез мозмытонэ пыриськиз – вить кунэз ортчиз, Быдӟым Вормонэз Австриын пумитаз. Боеприпасъёсты ыбылӥськон интые келяса мыныкуз, Михаил Чигвинцев ыбылэмлэсь ӝуатскем машинаез ӝог кысӥз но сӧсырмем шофёрез воштӥз. Со понна солы «За боевые заслуги» медаль сётӥзы. Озьы ик Отечественной войны I степени орденэн, «За взятие Будапешта», «За взятие Вены», «За победу над Германией» медальёсын пусъемын. Вормон бере Михаил Чигвинцев юридик ӧръя дышетскиз, быдэс улонзэ прокуратураын тыршиз: следователь, прокурорлэн юрттӥсез, прокурор луыса ужаз. «Ветеран прокуратуры» медален, «За верность закону» пусэн данъямын. Али но Михаил Чигвинцев сэзь улэ, егитъёсты визьнода. Яратэ аудиокнигаос кылзӥськыны. 100 аресозь улон понна одно ик маин ке но тунсыкъяськыны но ужаны кулэ, пусйиз со. Ветеранлэн юбилеезлы со сярысь «Биография в два слова: фронт и прокуратура» книга поттӥзы. Тодэ вайытом, туэ Пичи Пургалась Быдӟым Атыкай ожысь ветеранлы Александра Кузнецовалы 104 арес тырмиз. Тегъёс: юбилей ветеранъёс БыдӟымАтыкайож Удмуртия  